חוק הרשות השנייה לטלוויזיה ורדיו (תיקון מס' 47), התשפ"ב–2022
הצעת חוק פרטית, הכנסת ה-24
פורסם: ספר החוקים, חוברת 2990, עמ' 988, 2022-07-05T00:00:00+03:00
התיקון מסמיך את מועצת הרשות השנייה לטלוויזיה ולרדיו (להלן – המועצה) להאריך, בלא מכרז, את תוקפם של זיכיונות לשידורי רדיו אזורי, וזאת לתקופה רביעית במספר. תוקפו של זיכיון לשידורי רדיו הוא ל-4 שנים, ולפי החוק כנוסחו קודם התיקון, הייתה המועצה מוסמכת להאריך בלא מכרז את תוקפם של הזיכיונות בשלוש תקופות נוספות, בהתחשב, בין השאר, בשיקולים המפורטים בחוק, ובהם האפשרות להקצות תדרים ושיקולים כלכליים, ובלבד שמצאה כי בעל הזיכיון מילא את חובותיו לפי חוק ותנאי הזיכיון. 
לפי התיקון, המועצה תהיה רשאית להאריך את תוקף הזיכיונות בתקופה אחת נוספת בת ארבע שנים, וזאת רק לבעלי זיכיונות שערב פרסום התיקון היו בתקופת ההארכה השלישית של זיכיונם. החלטת המועצה על הארכה רביעית תתקבל בהתחשב, בין היתר, בהיבטים כלכליים, וזאת נוסף על השיקולים המפורטים בחוק כאמור. עוד קובע התיקון כי כל החלטות המועצה להאריך ללא מכרז את תוקף הזיכיונות לשידורי רדיו אזורי יהיו מנומקות ובכתב, ויפורסמו לציבור באתר האינטרנט של הרשות השנייה לטלוויזיה ולרדיו.